88/355/ETY: Neuvoston päätös, tehty 7 päivänä kesäkuuta 1988, tullimenettelyjen yksinkertaistamista ja yhdenmukaistamista koskevan kansainvälisen yleissopimuksen liitteen B.2 hyväksymisestä yhteisön puolesta



Virallinen lehti nro L 161 , 28/06/1988 s. 0003 - 0011

Suomenk. erityispainos Alue 11 Nide 14 s. 0081

Ruotsink. erityispainos Alue 11 Nide 14 s. 0081



NEUVOSTON PÄÄTÖS, tehty 7 päivänä kesäkuuta 1988, tullimenettelyjen yksinkertaistamista ja yhdenmukaistamista koskevan kansainvälisen yleissopimuksen liitteen B.2 hyväksymisestä yhteisön puolesta (88/355/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 28, 43 ja 235 artiklan, ottaa huomioon komission ehdotuksen, ottaa huomioon Euroopan parlamentin lausunnon(1), sekä katsoo, että yhteisö on päätöksen 75/199/ETY(2) mukaisesti tehnyt tullimenettelyjen yksinkertaistamista ja yhdenmukaistamista koskevan yleissopimuksen, tullimenettelyjen yksinkertaistamista ja yhdenmukaistamista koskevan yleissopimuksen liitteiden hyväksyminen edistää tehokkaasti kansainvälisen kaupan kehittämistä ja helpottamista, yhteisö voi hyväksyä vapaaseen liikkeeseen luovutettaviksi ilmoitettujen tavaroiden tuontitullittomuutta ja -verottomuutta koskevan liitteen B.2, ja tähän hyväksymiseen on kuitenkin tulliliiton erityisvaatimusten ja tullilainsäädännön yhdenmukaistamisen nykyisen tilanteen huomioon ottamiseksi liitettävä tiettyjä varauksia, ON PÄÄTTÄNYT SEURAAVAA: 1 artikla Hyväksytään yhteisön puolesta tullimenettelyjen yksinkertaistamista ja yhdenmukaistamista koskevan kansainvälisen yleissopimuksen vapaaseen liikkeeseen luovutettaviksi ilmoitettujen tavaroiden tuontitullittomuutta ja -verottomuutta koskeva liite B.2, yleisellä varauksella sekä normeja 3, 21, 28 ja 34 ja suositeltuja käytäntöjä 10, 16, 18, 19, 20, 23, 27, 29, 32, 33 ja 35 koskevilla varauksilla. Liitteen B.2 varauksin varustettu teksti on tämän päätöksen liitteenä. 2 artikla Neuvoston puheenjohtaja määrää henkilön, jolla on valtuudet ilmoittaa tulliyhteistyöneuvoston pääsihteerille, että yhteisö on hyväksynyt 1 artiklassa tarkoitetun liitteen kyseisessä artiklassa esitetyin varauksin. Tehty Luxemburgissa 7 päivänä kesäkuuta 1988. Neuvoston puolesta Puheenjohtaja M. BANGEMANN (1) EYVL N:o C 167, 27.6.1988 (2) EYVL N:o L 100, 21.4.1975, s. 1 LIITE B.2 VAPAASEEN LIIKKEESEEN LUOVUTETTAVIKSI ILMOITETTUJEN TAVAROIDEN TUONTITULLITTOMUUTTA JA -VEROTTOMUUTTA KOSKEVA LIITE JOHDANTO Useimmissa maissa on ilmennyt tarve myöntää tuontitullittomuus ja -verottomuus tietyille vapaaseen liikkeeseen luovutettaville tavaroille riippumatta niiden tavanomaisesta tariffiin luokittelusta tai niihin tavallisesti sovellettavien tuontitullien ja -verojen suuruudesta, jos ne tuodaan maahan tietyissä olosuhteissa ja määrättyä tarkoitusta varten. Tämä tullittomuus ja verottomuus voidaan ottaa huomioon tullitariffissa tai siitä voidaan säätää erillisillä laeilla tai määrätä erillisillä määräyksillä. Tällainen tullittomuus ja verottomuus voidaan myöntää hyväntekeväisyyteen tai humanitaariseen apuun perustuen tai sen perusteena voi olla oikeudenmukaisuus. Tuontitullittomuus ja -verottomuus voidaan myöntää myös koulutuksen, tieteen ja kulttuurin kehityksen edistämiseksi, kansainvälisten suhteiden edistämiseksi tai yksinkertaisesti hallinnon helpottamiseksi sellaisten kulujen välttämiseksi, jotka olisivat suhteettoman suuria kannettaviin summiin nähden. Myös taloudelliset olosuhteet on joskus tarpeen ottaa huomioon tiettyä tullittomuutta tai verottomuutta myönnettäessä. Tässä tarkoitettu tullittomuus ja verottomuus on siinä merkityksessä lopullinen, että tavarat tulevat vapaaseen liikkeeseen, eikä niitä aseteta tullimenettelyyn, johon liittyy ainoastaan tuontitullin ja -verojen suspendoiminen. Vaikka tuontitullittomuus ja -verottomuus onkin lopullinen, sille asetetaan yleensä tiettyjä edellytyksiä, ja sille voidaan ainakin tietyksi ajaksi asettaa rajoituksia: käyttö tullittomuuden myöntämiseen oikeuttaviin tarkoituksiin, myyntikielto, jne. Tullittomuus ja verottomuus voi koskea sekä tuontitulleja että -veroja, tai joissakin tapauksissa vain tulleja. Tämä liite ei sisällä täydellistä luetteloa kaikkien maiden myöntämistä tullittomuuksista ja verottomuuksista. Sen piiriin eivät kuulu muun muassa samassa tilassa jälleentuodut tavarat, laivoilla, ilma-aluksilla ja kansainvälisissä junissa kulutetut tavarat eivätkä matkustajien matkatavaroissaan kuljettamat tavarat. Se ei myöskään koske yksipuolisesti tai kahden- tai monenvälisten sopimusten pohjalta myönnettävää tullietuuskohtelua. MÄÄRITELMIÄ Tässä liitteessä tarkoitetaan: a) "tuontitullittomuudella ja -verottomuudella" tavaroiden luovutusta vapaaseen liikkeeseen ilman tuontitulleja ja -veroja, riippumatta niiden tavallisesta tariffiin luokittelusta tai niistä tavallisesti kannettavien tullien ja maksujen suuruudesta, jos ne on tuotu maahan tietyissä olosuhteissa ja määrätyssä tarkoituksessa, b) "vapaaseen liikkeeseen luovutuksella" tullimenettelyä, jonka nojalla maahantuodut tavarat voivat jäädä pysyvästi tullialueelle. Tämä menettely edellyttää vaadittavien tuontitullien ja -verojen suorittamista ja kaikkien tarpeellisten tullimuodollisuuksien täyttämistä, c) "tuontitulleilla ja -veroilla" maahantuonnissa ja sen yhteydessä kannettavia tulleja sekä kaikkia muita maksuja, veroja ja muita kuluja, lukuun ottamatta maksuja, joiden suuruus vastaa suunnilleen palveluista aiheutuvia kustannuksia, d) "tulleilla" tullitariffeissa määrättyjä tulleja, jotka kannetaan tullialueelle tulevista tavaroista, e) "vakuudella" tulliviranomaisia tyydyttävää taetta, että tulliin kohdistuva velvoite täytetään, f) "henkilöllä" sekä luonnollista että oikeushenkilöä, jollei asiayhteydessä toisin edellytetä. PERIAATTEET 1. Normi Vapaaseen liikkeeseen luovutettaviksi ilmoitettujen tavaroiden tuontitullittomuudesta ja -verottomuudesta määrätään tämän liitteen määräyksissä. 2. Normi Kansallisessa lainsäädännössä on määriteltävä ne olosuhteet ja lueteltava ne tapaukset, joissa tuontitullittomuus ja -verottomuus myönnetään, ja määriteltävä edellytykset, jotka tuontitullittomuuden ja -verottomuuden saamiseksi tulee täyttää. 3. Normi Tuontitullittomuutta ja -verottomuutta ei myönnetä ainoastaan suoraan ulkomailta tuoduille tavaroille, vaan myös muuhun tullimenettelyyn asetetuille tavaroille. 4. Suositeltu käytäntö Elleivät kansainväliset sopimukset edellytä vastavuoroisuutta, tuontitullittomuus ja -verottomuus olisi myönnettävä riippumatta siitä, mikä on tavaroiden alkuperämaa ja mistä tavarat ovat saapuneet. MUODOLLISUUDET a) Mahdollinen ennakkolupa 5. Normi Kansallisessa lainsäädännössä on määriteltävä ne tapaukset, joissa tuontitullittomuus ja -verottomuus edellyttää ennakkoluvan, ja määrättävä viranomaiset, joilla on toimivalta myöntää tällainen lupa. 6. Suositeltu käytäntö Tapauksia, joissa tuontitullittomuus ja -verottomuus edellyttää ennakkolupaa, on oltava mahdollisimman vähän. b) Ilmoitus 7. Normi Kansallisessa lainsäädännössä on määriteltävä edellytykset, joissa tavarat, joille on myönnetty tuontitullittomuus ja -verottomuus on esitettävä toimivaltaiselle tullitoimipaikalle ja joissa niistä on tehtävä tullausilmoitus. 8. Suositeltu käytäntö Kun tullausilmoitus vaaditaan, olisi käytettävä vapaaseen liikkeeseen luovutusta koskevassa ilmoituksessa yleisesti käytettävää lomaketta. c) Vakuus 9. Normi Tuontitullittomuutta ja -verottomuutta varten mahdollisesti tarvittavan vakuuden muodot on määrättävä kansallisessa lainsäädännössä tai tulliviranomaisten on määrättävä niistä kansallisen lainsäädännön mukaisesti. 10. Suositeltu käytäntö Kun vaaditaan vakuus tuontitullittomuudelle ja -verottomuudelle mahdollisesti asetettujen edellytysten noudattamisen varmistamiseksi, tulliviranomaisten olisi hyväksyttävä yksinkertainen kirjallinen sitoumus. 11. Suositeltu käytäntö Kun tietyissä erityistapauksissa vakuudeksi vaaditaan reaalivakuus tai henkilövakuus, summan olisi oltava mahdollisimman pieni eikä se saa ylittää niiden tuontitullien ja -verojen summaa, jotka ilman tullittomuuden ja verottomuuden myöntämistä kannettaisiin. 12. Normi Kun vakuus on vaadittu, se puretaan mahdollisimman nopeasti sen jälkeen, kun on todettu, että tuontitullittomuudelle ja -verottomuudelle asetetut edellytykset on asianmukaisesti täytetty mahdollisen määräajan kuluessa. SOVELTAMISALA Kansainvälisissä sopimuksissa tarkoitetut tapaukset 13. Suositeltu käytäntö Tuontitullittomuus ja -verottomuus tai pelkkä tuontitullittomuus olisi myönnettävä seuraavissa kansainvälisissä sopimuksissa tarkoitetuille tavaroille, niissä määrätyin edellytyksin: a) Unescon New Yorkissa 22 päivänä lokakuuta 1950 tehdyn sopimuksen kasvatus-, tiede- ja kulttuuriaineiston maahantuonnista ja sen Nairobissa 26 päivänä marraskuuta 1976 tehdyn pöytäkirjan, samoin kuin Unescon Beirutissa vuonna 1948 tehdyn, kasvatukseen, tieteeseen ja kulttuuriin liittyvän kuva- ja ääniaineiston kansainvälisen liikkuvuuden helpottamista koskevan sopimuksen liitteissä tarkoitetut esineet, b) Chicagossa 7 päivänä joulukuuta 1944 tehdyn, kansainvälisen siviili-ilmailun yleissopimuksen liitteen 9 (seitsemännen painoksen) suositelluissa käytännöissä 4.39 ja 4.41 tarkoitetut materiaalit, c) Genevessä 7 päivänä marraskuuta 1952 tehdyssä kansainvälisessä sopimuksessa tavaranäytteiden ja mainosaineiston maahantuonnin helpottamisesta tarkoitetut arvoltaan vähäiset tavaranäytteet ja mainosaineisto, d) New Yorkissa 4 päivänä kesäkuuta tehdyssä matkailun hyväksi myönnettäviä tullihelpotuksia koskevaan yleissopimukseen liittyvässä, matkailumainosasiakirjojen ja -aineiston maahantuontia koskevassa lisäpöytäkirjassa tarkoitetut matkailumainosasiakirjat ja -aineisto, e) Brysselissä 8 päivänä kesäkuuta 1961 tehdyn, näyttelyssä, messuilla, kokouksissa tai niiden kaltaisissa tilaisuuksissa näytteille asetettavien tai käytettävien tavaroiden maahantuonnin helpotuksia koskevan tulliyleissopimuksen 6 ja 7 artiklassa tarkoitetut tuotteet, f) diplomaatti- tai konsulietuisuuksin maahan tuodut ja 18 päivänä huhtikuuta 1961 tehdyssä diplomaattisia suhteita koskevassa Wienin yleissopimuksessa ja 24 päivänä huhtikuuta 1963 tehdyssä konsulisuhteita koskevassa Wienin yleissopimuksessa tarkoitetut tavarat. Sopimuspuolia kehotetaan tutkimaan mahdollisuutta liittyä edellä mainittuihin kansainvälisiin sopimuksiin. Vailla kaupallista arvoa olevat näytteet 14. Normi Tuontitullittomuus ja -verottomuus myönnetään ilman taloudellisia kieltoja ja rajoituksia vailla kaupallista arvoa oleville näytteille (Genevessä 7 päivänä marraskuuta 1952 tehdyssä kansainvälisessä sopimuksessa tavaranäytteiden ja mainosaineiston maahantuonnin helpottamisesta tarkoitetuille arvoltaan vähäisille tavaranäytteille ja mainosaineistolle). 15. Suositeltu käytäntö Kaupallista arvoa vailla olevina näytteinä olisi pidettävä: a) raaka-aineita ja tuotteita, joita voi kokonsa vuoksi käyttää vain esittelytarkoituksiin, b) kortteihin kiinnitettyjä tai kauppatavan mukaisissa näytepakkauksissa olevia vähäarvoisista aineksista valmistettuja tavaroita, edellyttäen, että jokaista kokoa ja lajia on vain yksi kappale, c) raaka-aineita ja tuotteita, samoin kuin näistä raaka-aineista ja tuotteista valmistettuja tavaroita, jotka rikkirepimisen, lävistyksen ja pysyvien merkintöjen tai muun tehokkaan käsittelyn vuoksi kelpaavat ainoastaan esittelykäyttöön, d) tuotteita, joita ei voi määritellä vailla kaupallista arvoa oleviksi näytteiksi edellä olevan a-c kohdan mukaan ja joihin kuuluvat: 1) muut kuin kulutustavarat, joiden yksikköarvo ei ole suurempi kuin 5 Yhdysvaltain dollaria, jos jokaista sarjaa ja laatua on vain yksi näyte, 2) kulutustavarat, joiden yksikköarvo ei ole suurempi kuin 5 Yhdysvaltain dollaria, vaikka ne koostuisivat kokonaan tai osittain samaa sarjaa tai laatua edustavista näytteistä, jos näiden näytteiden määrä ja pakkaustapa sulkee pois mahdollisuuden niiden kauppaamiseen, Ihmisalkuperää olevat terapeuttiset aineet ja veri- ja kudosryhmien määrityksessä käytettävät reagenssit 16. Suositeltu käytäntö Tuontitullittomuus ja -verottomuus olisi myönnettävä ilman taloudellisia kieltoja ja rajoituksia seuraaville aineille, kun ne on lähetetty toimivaltaisten viranomaisten hyväksymille toimielimille tai laboratorioille: a) ihmisalkuperää olevat terapeuttiset aineet: ihmisveri ja sen johdannaiset (kokoveri, kuivattu plasma, albumiini, gammaglobuliini, fibrinogeeni), elimet, b) ihmisveriryhmien määrittelyssä käytettävät, ihmis-, eläin- tai kasvialkuperää olevat reagenssit, c) ihmiskudosryhmien määrittelyssä käytettävät, ihmis-, eläin tai kasvialkuperää olevat reagenssit, Asuinpaikan muutoksen yhteydessä maahantuotu irtaimisto 17. Normi Tuontitullittomuus ja -verottomuus on myönnettävä ilman taloudellisia kieltoja ja rajoituksia luonnollisen henkilön tai hänen taloudessaan asuvien henkilöiden irtaimistolle, joka on tuotu maahan näiden henkilöiden muuttaessa asuinpaikkansa tuontimaahan. 18. Suositeltu käytäntö Edellä esitettyyn normiin 17 tarkoitettuun irtaimistoon olisi katsottava kuuluvan: a) huonekalut ja muut kalusteet, b) talouskoneet ja audiovisuaalinen laitteisto, c) henkilökohtaiset tavarat, d) yksityiskäyttöön tarkoitetut kuljetusvälineet, kuten: moottoriajoneuvot ja niiden perävaunut, polkupyörät, moottoripyörät, asuntovaunut, huviveneet ja yksityislentokoneet, e) normaalisti varastossa pidetyt taloustavarat, f) keräilyesineet, g) kotieläimet ja ratsuhevoset, h) asuinpaikkaa muuttavien henkilöiden ammatinharjoituksessa tarvitsemat tarvikkeet, lukuun ottamatta teollisia, kaupallisia ja maataloustarvikkeita. Huomautus Tietyissä maissa tuontitullittomuus myönnetään ilman taloudellisia kieltoja ja rajoituksia teollisille, kaupallisille ja maataloustarvikkeille, jotka luonnolliset henkilöt tuovat maahan heidän yrityksensä siirtyessä tuontimaahan. 19. Suositeltu käytäntö Edellä normissa 17 tarkoitetulle tuontitullittomuudelle ja -verottomuudelle ei saisi asettaa seuraavaa rajoittavampia edellytyksiä: a) irtaimiston on vastattava luonteeltaan, määrältään ja arvoltaan kunkin tapauksen olosuhteita, b) kun on kyse tuontimaahan palaavista henkilöistä, ulkomaanoleskelun on oltava riittävän pitkä. Tätä aikaa ei kuitenkaan saa määrätä vuotta pidemmäksi, c) irtaimiston, muun kuin taloustavaroiden, on oltava ollut tuojan tai hänen taloudessaan ulkomailla asuvien henkilöiden omaisuutta tai pysynyt heidän hallussaan ja ollut heidän käytössään riittävän ajan. Tätä aikaa ei tule määrätä kuutta kuukautta pidemmäksi, paitsi silloin, kun on kyse esineistä, joista kannettavan tuontitullin ja -veron määrä on suuri ja joiden osalta tämän aika ei saa olla pitempi kuin yksi vuosi, d) kun on kyse muista kuin taloustavaroista, tuojan tai hänen taloudessaan ulkomailla asuvien henkilöiden on omistettava tai pidettävä hallussaan tulliton ja veroton irtaimisto ja käytettävä sitä edelleen kohtuullisen ajan maahantuonnin jälkeen. Tätä aikaa ei saa määrätä kuutta kuukautta pitemmäksi, paitsi silloin, kun on kyse esineistä, joista kannettavan tuontitullin ja -veron määrä on suuri ja joiden kohdalla tämä aika ei saa olla pitempi kuin yksi vuosi, e) irtaimiston maahantuonti on toteutettava riittävän ajan kuluessa ajankohdasta, jona tuoja on muuttanut asuinpaikkansa tuontimaahan. Tätä aikaa ei saa määrätä kuutta kuukautta lyhyemmäksi, f) alkoholijuomat ja tupakka, jos niitä on, eivät saa määrältään ylittää kansallisessa lainsäädännössä asetettuja määriä, g) tuojan on esitettävä luettelo kaikista maahan tuotavista esineistä. Vapaa-ajan asuntojen kalustamiseen tarkoitetut huonekalut ja taloustavarat 20. Suositeltu käytäntö Tuontitullittomuus ja -verottomuus olisi myönnettävä ilman taloudellisia kieltoja ja rajoituksia tavallisesti ulkomailla asuvan henkilön vapaa-ajan asunnon kalustamiseksi maahan tuoduille huonekaluille ja taloustavaroille. Huomautus Tuontitullittomuudelle ja -verottomuudelle on yleensä asetettu seuraavat edellytykset: a) huonekalujen ja taloustavaroiden on: 1) oltava ollut riittävän ajan asianomaisen käytössä, 2) oltava tarkoitettu vapaa-ajan asunnon kalustamiseen ja yksityishenkilöiden ja heidän kanssaan asuvien perheenjäsentensä henkilökohtaiseen käyttöön heidän asuessaan vapaa-ajan asunnossa, 3) vastattava luonteeltaan ja määrältään kyseisen vapaa-ajan asunnon normaalia kalustusta, 4) jäätävä asianomaisen omistukseen kohtuulliseksi ajaksi, b) tuontitullittomuus ja -verottomuus myönnetään vain kerran samalle vapaa-ajan asunnolle, ja c) vapaa-ajan asunnon on oltava asianomaisen omistama tai vuokrattu hänelle kohtuullisen pitkäksi aikaa. Morsiustarvikkeet ja häälahjat 21. Normi Tuontitullittomuus ja -verottomuus on myönnettävä ilman taloudellisia kieltoja ja rajoituksia sellaiselle ulkomailla asuvalle henkilölle tarkoitetuille morsiustarvikkeille ja häälahjoille, joka muuttaa asuinpaikkansa tuontimaahan mentyään tai mennäkseen naimisiin jo siellä asuvan henkilön kanssa. 22. Normi Morsiustarvikkeisiin ja häälahjoihin katsotaan kuuluvan: a) asianomaisen henkilökohtaiseen käyttöön tai hänen taloudessaan käytettäväksi tarkoitetut liinavaatteet, sekä vaatteet, uudet mukaan lukien, b) kaikki tavallisesti häiden yhteydessä annetut esineet, 23. Suositeltu käytäntö Edellä normissa 21 tarkoitetulle tuontitullittomuudelle ja -verottomuudelle ei saisi asettaa seuraavaa rajoittavampia edellytyksiä: a) asianomaisen henkilön on oltava asunut ulkomailla riittävän pitkän ajan. Tätä aikaa ei kuitenkaan pidä määrätä vuotta pidemmäksi, b) maahantuonnin on tapahduttava aikaisintaan kolme kuukautta ennen sovittua hääpäivää ja viimeistään kuusi kuukautta vihkimisen jälkeen, c) henkilöiden, joille tuontitullittomuus tai -verottomuus on myönnetty, on pidettävä morsiustarvikkeina tai häälahjoina maahan tuodut tavarat omistuksessaan tai hallussaan kohtuullisen ajan maahantuonnin jälkeen. Tätä aikaa ei yleensä pidä määrätä vuotta pidemmäksi, d) tavaroiden on oltava tarkoitettu aviopuolisoiden henkilökohtaiseen käyttöön, e) alkoholijuomat ja tupakka, jos niitä on, eivät saa määrältään ylittää kansainvälisessä lainsäädännössä säädettyjä määriä, f) tuojan on esitettävä luettelo maahantuoduista esineistä, sekä tulliviranomaisten tarpeellisina pitämät todistusasiakirjat. Henkilökohtaiset tavarat ja oppilaitoksessa opiskelevien henkilöiden opintotarvikkeet 24. Normi Tuontitullittomuus ja -verottomuus on myönnettävä ilman taloudellisia kieltoja ja rajoituksia sellaisten henkilöiden henkilökohtaisille tavaroille ja opintotarvikkeille, jotka oleskelevat normaalisti ulkomailla ja jotka ovat säännönmukaisesti kirjoittautuneet tuontimaassa sijaitsevan oppilaitoksen päätoimiseksi oppilaaksi tai opiskelijaksi. 25. Suositeltu käytäntö Edellä normissa 24 tarkoitetulle tuontitullittomuudelle ja -verottomuudelle ei saisi määrätä seuraavaa rajoittavampia edellytyksiä: a) tavaroiden on oltava tarkoitettu asianomaisten henkilöiden henkilökohtaiseen käyttöön, b) tuojan on esitettävä luettelo maahan tuotavista esineistä, sekä tulliviranomaisten tarpeellisina pitämät todistusasiakirjat. Perintönä saadut tavarat 26. Normi Tuontitullittomuus ja -verottomuus on myönnettävä ilman taloudellisia kieltoja ja rajoituksia henkilön perintönä saamille tavaroille, kun hänen pääasiallinen asuinpaikkansa on vainajan kuollessa tuontimaassa, jos nämä tavarat ovat olleet vainajan henkilökohtaisessa käytössä. 27. Suositeltu käytäntö Edellä normissa 26 tarkoitetulle tuontitullittomuudelle ja -verottomuudelle ei saisi määrätä seuraavaa rajoittavampia edellytyksiä: a) vainajan on oltava kuolinhetkellä asunut ulkomailla, b) maahantuonnin on tapahduttava viimeistään vuosi sen jälkeen, kun asianomainen on saanut tavaroiden käyttöoikeuden, c) taloustavaroita lukuun ottamatta on tuontitullittomuuden tai -verottomuuden saaneen henkilön pidettävä perimänsä tavarat omistuksessaan tai hallussaan kohtuullisen ajan maahantuonnin jälkeen. Tätä aikaa ei yleensä saa määrätä vuotta pidemmäksi, d) alkoholijuomat ja tupakka, jos niitä on, eivät saa määrältään ylittää kansainvälisessä lainsäädännössä säädettyjä määriä, e) tuojan on esitettävä luettelo maahan tuoduista esineistä, sekä tulliviranomaisten tarpeellisina pitämät todistusasiakirjat. Henkilökohtaiset lahjat 28. Normi Tuontitullittomuus ja -verottomuus on myönnettävä ilman taloudellisia kieltoja ja rajoituksia henkilökohtaisille lahjoille (lukuun ottamatta alkoholia, alkoholijuomia ja tupakkaa), joiden lähetysmaassa vallitsevan käytännön perusteella määritelty kokonaisarvo ei ole suurempi kuin 25 Yhdysvaltain dollaria. Kun sama lähettäjä lähettää samanaikaisesti useita lähetyksiä samalle vastaanottajalle, kokonaisarvoksi lasketaan näiden lähetysten yhteisarvo. Huomautus Lahjaa pidetään yleensä henkilökohtaisena, jos: a) sen on yksityishenkilölle lähettänyt ulkomailla asuva yksityishenkilö tai se on lähetetty tämän nimissä, b) se on satunnainen, c) se sisältää vain vastaanottajan tai hänen perheensä henkilökohtaiseen käyttöön tarkoitettuja tavaroita, eikä sillä ole maahan tuotujen tavaroiden luonteen ja määrän huomioon ottaen kaupallista luonnetta. Avustus- ja hyväntekeväisyysjärjestöille lähetetyt tavarat 29. Suositeltu käytäntö Tuontitullittomuus ja -verottomuus olisi myönnettävä ilman taloudellisia kieltoja ja rajoituksia välttämättömyystarvikkeille (kuten elintarvikkeille, lääkkeille, vaatteille ja peitteille), jotka ovat hyväksytyille järjestöille lähetettyjä lahjoituksia ja jotka on tarkoitettu jaettavaksi ilmaiseksi näiden järjestöjen toimesta tai niiden valvonnassa avuntarpeessa oleville henkilöille. Palkinnot 30. Suositeltu käytäntö Tuontitullittomuus ja -verottomuus olisi myönnettävä ilman taloudellisia kieltoja ja rajoituksia: a) ulkomaan hallitusten tuontimaassa asuville henkilöille myöntämille kunniamerkeille, b) taide-esineille, kunniapalkinnoille, mitaleille ja vastaaville esineille, jotka on ulkomailla myönnetty tuontimaassa asuville henkilöille joko kilpailupalkintona tai tunnustuksena rohkeudesta tai uhrautumisesta tai jotka ulkomailla olevat viranomaiset tai (voittoa tavoittelemattomat) järjestöt ovat antaneet ilmaiseksi jaettavaksi samassa tarkoituksessa tuontimaassa tässä maassa asuville henkilöille, jos niille esitetään tulliviranomaisten tarpeellisina pitämät todistusasiakirjat. Sotilashautausmaiden rakentamiseen, kunnossapitoon ja koristeluun tarkoitetut tavarat; arkut, hautausuurnat ja hautauskoristeet 31. Suositeltu käytäntö Tuontitullittomuus ja -verottomuus olisi myönnettävä ilman taloudellisia kieltoja ja rajoituksia: a) tuontimaan toimivaltaisten viranomaisten hyväksymien järjestöjen maahan tuomille, sotilashautausmaiden rakentamiseen, kunnossapitoon ja koristeluun tarkoitetuille tavaroille, b) ruumisarkuille, kun niitä käytetään ruumiin kuljetukseen, hautausuurniin, kun niitä käytetään vainajan tuhkan kuljetukseen, sekä näiden mukana oleville kukille, seppeleille ja muille koriste-esineille, c) tuontimaassa hautajaisiin osallistuvien tai tuontimaassa sijaitsevilla haudoilla vierailevien henkilöiden mukanaan tuomille kukille, seppeleille ja muille koriste-esineille. Erilaiset vailla kaupallista arvoa olevat asiakirjat ja esineet 32. Suositeltu käytäntö Tuontitullittomuus ja -verottomuus olisi myönnettävä ilman taloudellisia kieltoja ja rajoituksia seuraavia esineitä sisältäville lähetyksille, kun on ilmeistä, ettei niillä niiden luonne ja määrä huomioon ottaen ole kaupallista arvoa: a) ulkomaisten hallitusten ja virallisten kansainvälisten järjestöjen julkaisut, b) ulkomaisten hallitusten julkaisemat lomakkeet, c) ulkomaan kansalaisille tarkoitetut äänestyslipukkeet, d) tuontimaan julkisille palveluille ilmaiseksi lähetetyt asiakirjat, e) esineet, joita on määrä käyttää todistuskappaleina tai vastaavaan tarkoitukseen tuontimaan tuomioistuimissa tai muissa virallisissa laitoksissa, f) tuojamaan julkisille palveluille tai pankkilaitoksille lähetetyt, allekirjoituksia koskevat, painetut kiertokirjeet, g) ulkomailla sijaitsevien pankkien ulkomaan valuutassa liikkeelle laskemat arvopaperit, sekkivihot ja matkasekit, h) ulkomailla sijaitsevien yritysten laatimat raportit, toimintakertomukset ja muistiinpanot, ij) tallenteet, kuten reikäkortit, äänitallenteet, magneettinauhat, mikrokortit, mikrofilmit, magneettilevyt, jotka on tarkoitettu kansainväliseen tiedonvaihtoon, k) tuontimaan kauppakamarien julkaisut ulkomailla, l) suunnitelmat, tekniset piirustukset, jäljennökset, kuvaukset ja muut asiakirjat, joiden maahantuonnin yksinomainen tarkoitus on tehdä tilauksia ulkomailta tai osallistua tuontimaassa järjestettyihin kilpailuihin tai tarjouskilpailuihin, m) tavaramerkkejä, malleja ja piirustuksia koskevat asiakirjat sekä tuontimaan toimielimille osoitetut patenttihakemukset, jotka koskevat tekijänoikeussuojaa tai teollisen tai kaupallisen omaisuuden suojaa, n) ulkomailla sijaitsevien kuljetus- ja matkailuyritysten tuontimaassa sijaitseville toimistoille ja edustajille lähettämät lomakkeet ja liput, o) käytetyt lomakkeet, liput, konossementit, rahtikirjat ja muut kaupalliset asiakirjat, p) uutistoimistoille tai sanoma- tai aikakauslehtikustantamoille lähetetyt lehtivalokuvat ja valokuviin käytettävät kuvalaatat. Uskonnolliset esineet 33. Suositeltu käytäntö Tuontitullittomuus ja -verottomuus olisi myönnettävä ilman taloudellisia kieltoja ja rajoituksia uskonnon harjoittamisessa käytetyille uskonnollisille esineille kansallisessa lainsäädännössä määrätyin edellytyksin. Kokeita varten maahan tuodut tuotteet 34. Normi Tuontitullittomuus ja -verottomuus on myönnettävä ilman taloudellisia kieltoja ja rajoituksia kokeita varten maahan tuoduille tuotteille, ellei maahan tuotu määrä ylitä kokeissa tarvittavaa määrää, ja jos, tapauksesta riippuen: a) ne on määrä käyttää kokonaan kokeiden kuluessa, b) sikäli kun niitä ei ole käytetty kokonaan kokeiden kuluessa, ne jälleenviedään taikka hävitetään tai käsitellään virallisen valvonnan alaisuudessa siten, ettei niillä ole kaupallista arvoa, ilman, että tästä koituu kuluja valtiolle. Kuljetuksen aikana tavaroita suojaamaan tarkoitetut tuotteet ja materiaalit 35. Suositeltu käytäntö Tuontitullittomuus ja -verottomuus olisi myönnettävä ilman taloudellisia kieltoja ja rajoituksia pakkausmateriaaleille (oljelle, paperille, lasikuidulle, lastuille jne.) sekä eri tavaroille, kuten köysille, paperille, pahville ja kartongille, joita on käytetty tavaroiden ahtaukseen ja suojaamiseen niiden kuljetuksen aikana. Eläimille niiden kuljetuksen ajaksi tarkoitettu rehu ja muu ravinto 36. Suositeltu käytäntö Tuontitullittomuus ja -verottomuus olisi myönnettävä ilman taloudellisia kieltoja ja rajoituksia maahan tuotujen eläinten mukana tulevalle rehulle ja muulle ravinnolle, joka on tarkoitus antaa eläimille kuljetuksen aikana. TULLITTOMUUTTA JA VEROTTOMUUTTA KOSKEVAT TIEDOT 37. Normi Tulliviranomaisten on toimittava siten, että kaikilla asianomaisilla on mahdollisuus vaikeuksitta hankkia kaikki tarvitsemansa tuontitulleitta ja -veroitta maahan tuotavia tavaroita koskevat tiedot. Yhteisön tullimenettelyjen yksinkertaistamista ja yhdenmukaistamista koskevan kansainvälisen yleissopimuksen liitteeseen B.2 tekemät huomautukset ja varaukset 1. Yleinen varaus (yleinen huomio) "Yhteisön lainsäädäntö kattaa yleensä tämän liitteen määräykset. Jäsenvaltiot voivat kuitenkin tarvittaessa tehdä omia varauksiaan siinä määrin kuin yhteisön lainsäädäntö antaa niille mahdollisuuden tietyissä tapauksissa säilyttää kansalliset määräyksensä." 2. Normi 3 "Yhteisön lainsäädännössä säädetään mahdollisuus jättää tullittomuuden ja -verottomuuden ulkopuolelle tavarat, jotka on ilmoitettu vapaaseen liikkeeseen sen jälkeen, kun ne asetettu toiseen tullimenettelyyn. Tätä mahdollisuutta on käytetty vain vähäarvoisten lähetysten vapaaseen liikkeeseen luovutuksen yhteydessä." 3. Suositeltu käytäntö 10 "Tietyissä tapauksissa tullittomuus tai -verottomuus voidaan myöntää, jos asianomainen sitoutuu noudattamaan tiettyjä edellytyksiä (esimerkiksi sitoutuu tosiasiallisesti asettumaan yhteisöön asumaan tietyn määräajan kuluessa tai toimittamaan asiakirjan hakemuksensa tueksi). Tällaiseen sitoumukseen liitetään vakuus, jonka muodon ja määrän määrittelevät toimivaltaiset viranomaiset." 4. Suositeltu käytäntö 16 "Kun kyseiset aineet tuodaan maahan kaupallisessa tarkoituksessa, niille ei myönnetä tullittomuutta tai -verottomuutta." 5. Suositeltu käytäntö 18 "Yhteisön lainsäädännön mukaan tullittomuutta ja -verottomuutta ei myönnetä: a) alkoholituotteille, b) tupakalle ja tupakkatuotteille, c) hyötyliikenteessä käytettäville kuljetusvälineille, d) ammatinharjoittamisessa käytettäville materiaaleille, lukuun ottamatta teknisen tai vapaan ammatin harjoittamisessa tarvittavia kannettavia työvälineitä." 6. Suositeltu käytäntö 19 "Edunsaajan on pidettävä tavarat omistuksessaan tai hallussaan kaksitoista kuukautta maahantuonnin jälkeen." 7. Suositeltu käytäntö 20 "Yhteisön lainsäädännössä ei ole säädetty vapautusta arvonlisäverosta tavaroille, jotka on tarkoitettu vapaa-ajan asunnon kalustamiseen ja jotka on tuotu Euroopan yhteisön ulkopuolella olevasta maasta." 8. Normi 21 "Vapautusta arvonlisäverosta sovelletaan lahjoihin, joiden yksikköarvo ei ole suurempi kuin 200 ECUa. Jäsenvaltiot voivat kuitenkin myöntää vapautuksen 200 ECUa suuremmalle arvolle, jos yhdenkään yksittäisen verosta vapautetun lahjan arvo ei ole suurempi kuin 1 000 ECUa. Tuontitullittomuus koskee lahjoja, kun yhdenkään yksittäisen lahjan arvo ei ole suurempi kuin 1 000 ECUa." (Ks. myös suositeltua käytäntöä 23 koskeva varaus.) 9. Suositeltu käytäntö 23 "Tullittomuutta ja -verottomuutta ei yhteisön lainsäädännön mukaan myönnetä alkoholituotteille, tupakalle eikä tupakkatuotteille. Poikkeuksellisia olosuhteita lukuun ottamatta tuontitullittomuus ja -verottomuus myönnetään vain tavaroille, jotka on ilmoitettu vapaaseen liikkeeseen: - aikaisintaan kaksi kuukautta ennen sovittua hääpäivää. Tässä tapauksessa tullittomuuden ja verottomuuden edellytyksenä voidaan vaatia asianmukaisen vakuuden asettaminen, jonka muodon ja määrän määrittelevät toimivaltaiset viranomaiset, ja - viimeistään neljä kuukautta vihkimisen jälkeen." 10. Suositeltu käytäntö 27 "Tullittomuutta ja verottomuutta ei yhteisön lainsäädännön mukaan myönnetä: a) alkoholituotteille, b) tupakalle ja tupakkatuotteille, c) hyötyliikenteessä käytettäville kuljetusvälineille, d) ammatinharjoittamisessa käytettäville materiaaleille, lukuun ottamatta teknisen tai vapaan ammatin harjoittamisessa vainajan tarvitsemia kannettavia työvälineitä, e) raaka-aineiden sekä valmiiden ja puolivalmiiden tuotteiden varastoille, f) karjalle ja maataloustuotteiden varastoille, jotka ylittävät perheen tavanomaisia ruokatarpeita vastaavan määrän." 11. Normi 28 "Yhteisön lainsäädännössä säädetään tullittomuus tavaroille, joiden kokonaisarvo ei ole suurempi kuin 45 ECUa ja jotka sisältyvät vailla kaupallista luonnetta oleviin, yksityishenkilön kolmannesta maasta yhteisön alueella asuvalle toiselle yksityishenkilölle lähettämiin pieniin lähetyksiin. Tupakkaa, alkoholia ja alkoholijuomia koskevien määrällisten rajoitusten lisäksi yhteisön lainsäädännössä säädetään seuraavat kahvin, teen sekä hajuvesien ja toalettivesien verotonta maahantuontia koskevat enimmäismäärät: >TAULUKON PAIKKA> " 12. Suositeltu käytäntö 29 "Suositellussa käytännössä tarkoitetuille tavaroille myönnetään tuontitullittomuus, kun tästä ei aiheudu väärinkäytöksiä eikä merkittävää kilpailun vääristymistä. Yhteisön lainsäädännössä säädetään, että seuraaville tavaroille ei myönnetä tuontitullittomuutta ja -verottomuutta: a) alkoholituotteet, b) tupakka ja tupakkatuotteet, c) kahvi ja tee, d) moottoriajoneuvot, lukuun ottamatta sairasautoja." 13. Suositeltu käytäntö 32 "Tämän suositellun käytännön a ja b kohdassa tarkoitettujen toimintojen osalta yhteisön lainsäädännössä säädetään, että tullittomuus ja verottomuus myönnetään ilmaiseksi lähetetyille tai jaetuille asiakirjoille. Yhteisön lainsäädännössä ei säädetä tämän suositellun käytännön g ja k kohdassa tarkoitetusta toiminnasta.Yhteisön lainsäädännössä sallitaan ij kohdassa tarkoitettu maahantuonti, kun tullittomuus ja verottomuus ei aiheuta väärinkäytöksiä eikä merkittävää kilpailun vääristymistä ja kun nämä tavarat käytetään vastaanottajalle ilmaiseksi lähetetyn tiedon välittämiseen." 14. Suositeltu käytäntö 33 "Yhteisön lainsäädännössä ei säädetä tässä suositellussa käytännössä tarkoitetusta tullittomuudesta ja verottomuudesta." 15. Normi 34 "Tässä normissa tarkoitetuille tavaroille myönnetään tullittomuus ja verottomuus, jos tutkimukset, analyysit ja kokeet eivät itsessään ole myynninedistämistoimintoja." 16. Suositeltu käytäntö 35 "Yhteisön lainsäädännössä säädetään tässä suositellussa käytännössä tarkoitettu tullittomuus, jos kyseessä olevia materiaaleja ei yleensä voi käyttää uudelleen, ja jos niiden arvo sisältyy kuljetetuista tavaroista kannettavien maksujen perusteeseen."